《次韵和光禄黄少卿学士感恩书事十六韵》
宋代·杨亿

江夏门风盛，东吴族望高。
才雄吐白凤，志大钓灵鼇。
昔日参珠履，多年泛碧桃。
陈琳巧书檄，谢客占风骚。
曲宴飞三雅，沉机佐六韬。
玳筵频岸帻，楯鼻几挥毫。
托乘同归阙，临轩别赐袍。
未离王俭幕，独得吕虔刀。
粉署因扬歷，朱门更郁陶。
淮南荒桂苑，骑省泣霜毛。
去国踰千里，为郎歷几曹。
和铅兼秘府，悬磬寓神臯。
室静秋生白，庭闲雨长蒿。
禁林俄召试，卿寺果垂褒。
道在心无闷，恩深首重搔。
依前领图史，紬绎肯辞劳。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。